Füüsikas mõeldakse energia all peamiselt füüsilise süsteemi võimet teha tööd. Töö defineeritakse kui jõu  korrutist kaugusega, läbi mille jõud toimib. "Energia" on termin, mis väljendab võimet asju liigutada, kas siis potentsiaalset või hetkel toimivat. New Age vaimsus on aga üksainus jõu andmine. New Age tähendab energia suurendamist, universumi energiaga ühenduse saamist, energiaga manipuleerimist, et saaksite olla terve, õnnelik, rahuldatud, edukas ja armastusväärne, et elu saaks olla tähendusrikas, oluline ja lõputu.  Loomulikult pole New Age energia kuidagi seotud mehaanika, elektri või aatomite tuumadega.  New Age energia on rohkem seotud selliste asjadega nagu chi või prana. New Age energiat ei saa mõõta ühegi tuntud teadusliku mõõteriistaga ja seda usutakse olevat mitte ainult elu, vaid ka tervise allikas. New Age energial puuduvad ergid, džaulid, elektronvoldid, kalorid või meeter-kilogrammid. See energia on väljaspool teaduslikku kontrolli või uurimusi. Seda energiat suudavad mõõta ainult spetsiifiliste New Age energia "blokeeringuist vabastamise", "harmoniseerimise", "ühtsustamise", "häälestamise",  "joondamise", "tasakaalustamise", "kanaliseerimise" või muidu energia manipuleerimise võimetega ravijad. Kuidas? Nad mõõdavad seda tunnetades. Energiaravimid põhinevad vitalismi nime all tuntud metafüüsilise teooria variatsioonidele, mis on Läänes juba üle sajandi surnud olnud. New Age šarlatanlus aga kinnitab sageli, et mida vanem teooria, seda enam tuleb sellesse uskuda.  Mitteteadlase jaoks pole pea ükski asi nii hirmutav kui kaasaegne füüsika. Isegi kõige haritumal inimesel on raske mõista väiteid  aatomisisese maailma või universumi avarustes entiteetidest. Isegi mõiste "aatomisisene" ja "universumi äär" panevad pea ringi käima. Võib-olla on kaasaegse füüsika ähmasus ja ligipääsmatus põhjuseks, miks paljud inimesed tänapäevasele teadusele käega löövad ja leiavad lohutust fundamentalistlikest religioossetest tõlgendustest universumi päritolu ja olemuse kohta. Teiseks reaktsiooniks kaasaegse füüsika kontseptsioonide näiliselt transtsendentaalsele olemusele on olnud nende mõistete tõlgendamine iidsete  metafüüsiliste doktriinide võtmes, mis on tuhandeid aastaid olnud populaarsed eksootilistes (õhtumaa mõistuse jaoks) paikades nagu India ja Hiina. See iidse metafüüsika ja kaasaegse füüsika vahelise "harmoonia" idee on ligitõmbav neile, kes võtavad omaks teaduse ja lükkavad tagasi kristlikud usulahud, milles nad üles kasvasid, kuid sellegipoolest tunnevad vaimset igatsust. Uskumine harmooniasse muistse Ida ja kaasaegse Lääne vahel võimaldab vältida näimist idioodina, kes lükkab tagasi teaduse selleks, et võtta  vastu religioon.  Käitudes sarnaselt aatomite tuumakiirenditele, purustavad New Age teoreetikud mõisted tükkideks, ainult et neid tükke segatakse moel, mida füüsik Werner Heisenberg iial ei osanud ette näha. Sama hästi võime rääkida "alternatiiv"füüsikast, sest kaasaegse füüsika mõisted on ümber konstrueeritud metafüüsikaks, mil on oma tehnoloogia ja tootesarjad. Miski ei näita seda selgemalt kui New Age'i energiakontseptsioonid.  Vägagi illustreerivaks näiteks on siin 9-aastase läbi viidud New Age  energia mõõtmise eksperiment. Emily Rosa testis 21 raviva puudutuse (Terapeutic Touch) praktiseerijat, et näha, kas nad suudavad tema eluenergiat tunnetada, kui nad selle allikat ei näe. Eksperiment ise oli väga lihtne ja näitab üsna selgelt, et katsealused ei suutnud nende käte lähedale pandud väikese tüdruku käte energiat tajuda. Neil oli igas katses 50% võimalus õigesti vastata, aga nad leidsid Emily käe õigesti vaid 44% juhtudest 280 katse jooksul. Kui nad energiat tajudagi ei suuda, kuidas nad siis  sellega manipuleerida või seda siirdada suudavad?